Berlin shahrida sayyohlar uchun maxsus soliq joriy qilindi

Germaniya poytaxti Berlin shahrida shu yilning 1-iyulidan boshlab chet ellik sayyohlar uchun maxsus soliq joriy qilinadigan bo‘ldi. Mazkur soliq har bir sayyohning kunlik mehmonxonada yashash harajatlarining 5 foizini tashkil qiladi. Bu haqda Dni.Ru nashri xabar beradi.

Soliq asosan Berlin shahriga sayohat maqsadida kelgan barcha turistlarga joriy qilinadi. Bu bilan shahar byudjetiga yiliga qo‘shimcha 25 million yevro jalb qilinishi mo‘ljallanmoqda. Ammo ayrim tahlilchilarning fikricha, bu xolat mamlakat turistik salohiyatiga salbiy tasir o‘tkazishi mumkin. Ma’lumki, Berlin Yevropadagi eng ko‘p sayyoh tashrif buyuradigan shaharlardan biri hisoblanadi.
Eslatib o‘tish joizki, sayyohlarga maxsus soliqlar joriy qilish amaliyoti Yevropaning boshqa shaharlarida, jumladan Rim, Florensiya va Barselonada ham qo‘llaniladi.